ఐక్యరాజ్య సమితి
ఐక్యరాజ్య సమితి (ఆంగ్లం: United Nations) అంతర్జాతీయ చట్టం, భద్రత, ఆర్థిక అభివృద్ధి, సామాజిక అభివృద్ధి మరియు మానవ హక్కులపై సమిష్టి కృషి చేసేందుకు ప్రపంచ దేశాలు ఏర్పాటు చేసుకున్న ఒక అంతర్జాతీయ సంస్థ. మొదటి ప్రపంచ యుద్ధం తరువాత ఏర్పాటు చేసిన నానాజాతి సమితి (లీగ్ ఆఫ్ నేషన్స్) రెండవ ప్రపంచ యుద్ధాన్ని నివారించుటలో విఫలమగుటచే దానికి ప్రత్యామ్నాయముగా 1945లో ఐక్యరాజ్య సమితి స్థాపించబడింది. ప్రస్తుతము 193 దేశాలు ఐక్యరాజ్య సమితిలో సభ్యదేశాలుగా ఉన్నాయి. ఐక్యరాజ్య సమితిలో ప్రధానంగా 6 అంగాలు ఉన్నాయి. సర్వప్రతినిధి సభలో ఐక్యరాజ్య సమితిలో ప్రవేశించిన అన్ని దేశాలకు సభ్యత్వం ఉండగా, భద్రతామండలిలో 15 దేశాలకు మాత్రమే సభ్యత్వం ఉంటుంది. అందులో 10 దేశాలు రెండేళ్ళకోసారి ఎన్నిక ద్వారా సభ్యత్వం పొందగా, మరో 5 దేశాలు శాశ్వత సభ్య దేశాలు. అవి: అమెరికా, రష్యా, బ్రిటన్, చైనా మరియు ఫ్రాన్స్. ప్రధాన కార్యాలయం న్యూయార్క్ నగరంలో ఉంది. దీని ప్రస్తుత ప్రధాన కార్యదర్శి ఆంటానియో గుట్టెర్స్. ఐక్యరాజ్య సమితి స్థాపించబడిన అక్టోబరు 24వ తేదీని ప్రతి సంవత్సరం ఐక్యరాజ్య సమితి దినోత్సవం గా పాటిస్తారు.
ఆహార మరియు వ్యవసాయ సంస్థ
ఐక్యరాజ్య సమితి యొక్క ఆహార మరియు వ్యవసాయ సంస్థ (FAO, లేదా ONUAA ) ఆకలిని జయించడానికి అంతర్జాతీయ ప్రయత్నాలకు దారిచూపే ఐక్యరాజ్యసమితి యొక్క సంస్థ. అభివృద్ధి చెందిన మరియు అభివృద్ధి చెందుతున్న దేశాలకు సేవలను అందిస్తూ, FAO, అన్ని దేశాలు సమాన స్థాయిలో, ఒప్పందాల కార్యసంధానానికి మరియు విధానాల చర్చకు కలుసుకొనే తటస్థ వేదికగా పనిచేస్తుంది. FAO విజ్ఞాన మరియు సమాచార వనరుగా ఉంది, అభివృద్ధి చెందుతున్న మరియు మార్పు చెందే దేశాలకు వ్యవసాయం, అడవుల పెంపకం మరియు చేపల పెంపక పద్ధతుల నవీకరణ మరియు మెరుగుదలకు సహాయపడి, అందరికీ పోషకాహారం మరియు ఆరోగ్య భద్రతలను నిశ్చయపరుస్తుంది. దాని లాటిన్ నినాదం "ఫియట్ పానిస్", తెలుగులోకి అనువదిస్తే "అందరికీ ఆహారం" అవుతుంది. , FAO 191 సభ్యదేశాలతో పాటు ఐరోపా సమాఖ్య మరియు ఫారో ద్వీపాలను, సహ సభ్యులుగా కలిగి ఉంది.